Ish zyrtarët amerikanë shprehin skepticizëm për gjendjen në Afghanistan
John Bolton, ish ambasador amerikan në OKB, skeptik për aftësinë e forcave afgane të sigurisë për të marrë përgjegjësitë e sigurisë
Në Afganistan, qëllimi i Shteteve të Bashkuara dhe NATO-s, është që t’i transferojnë kompetencat për operacionet luftarake në duart e forcave afgane brenda vitit 2014. Korrespondenti i Zërit të Amerikës Andre de Nesnera bisedoi me tre ish zyrtarë të lartë të qeverisë së mëparshme për situatën aktuale në Afganistan. Ta ndjekim. NATO ka qenë e pranishme në Afganistan që nga viti 2003, duke drejtuar kontingjentin prej 130 mijë ushtarësh nën mandatin e OKB-së, të njohur me emrin “Forca Ndërkombëtare e Asisstencës për Sigurinë” ose ISAF. NATO ka tre misione në Afganistan. I pari është që të ndihmojë qeverinë e presidentit Hamid Karzai në përpjekjet e saj për rindërtimin dhe stabilizimin e vendit. I dyti është të stërvitet ushtria afgane dhe policia. Dhe misioni i tretë është për të kapur dhe eliminuar kryengritësit, veçanërisht në jug të Afganistanit që është bazë e talibanëve të cilët u rrëzuan nga pushteti nga forcat e koalicionit të udhëhequr nga SHBA në vitin 2001. Qëllimi i Shteteve të Bashkuara dhe NATO-s është t’i kalojë kompetencat e sigurisë në duart e forcave afgane deri në fund të vitit 2014. Por ish ambasadori amerikan në Organizatën e Kombeve të Bashkuara, John Bolton, është skeptik se forcat afgane të sigurisë dhe forcat e armatosura afgane do të jenë të afta ta kryejnë këtë detyrë. Talibanët kohët e fundit kanë njoftuar se do të hapin një zyrë politike në Katar. Disa ekspertë thonë se eventualisht kjo mund të çojë në fillimin e bisedimeve paraprake dhe më pas negociatave për paqe. Por, ish-këshilltari për siguri kombëtare, gjenerali Brent Scowcroft thotë se duhet të tregohet kujdes. Ish-Sekretari i Mbrojtjes, William Cohen thotë se suksesi i bisedimeve të paqes me kryengritësit do të varet nga fraksioni i talebanëve me të cilët do të bisedohet. Cohen, Bolton dhe Scowcroft besojnë se çdo zgjidhje afatgjatë e konfliktit afgan duhet të përfshijë Pakistanin fqinj. Gjenerali Scowcroft thotë se Uashingtoni duhet të punojë shumë për të stabilizuar marrëdhëniet me Islamabadin. Marrëdhëniet mes Shteteve të Bashkuara dhe Pakistanit precipituan në pikën më të ulët nëntorin e kaluar, kur një sulm i NATO-s vrau dhjetëra ushtarë pakistanezë. Islamabadi iu përgjigj këtij sulmi me mbylljen e të gjitha rrugëve të tranzitit në Pakistan që NATO-ja i shfrytëzonte për furnizimin trupave të saj në Afganistan. Rrugët vazhdojnë të jenë të mbyllura.